Suatu hari wayah musim katam, ujar William matan Newburgh nang hidup salawas pamarintahan Raja Stephen (1135-1154), bubuhan warga kampung Woolpit manamuakan dua anak nang marupakan badua baading, di higa sabuting luang sarigala nang mambariakan galaran lawan kampung ngitu. Bubuhannya bakulimbit hijau wan bapandir lawan basa nang kada dipinandui, wan jua mamakai pakaian nang liwar asing. Ralph mangaduakan lamun kakanakan ngitu dibawa ka rumah Richard de Calne. Ralph wan William sapandapat lamun badua baading ngitu manulak sabarataan makanan nang dibariakan gasan bubuhannya ulih urang-urang kampung salawas babarapa hari, sampai kawarihannya bubuhannya manamuakan babarapa kacang hijau nang imbahnya dimakan liwar baik nang maulah bubuhannya basumangat. Langsung bubuhannya manyasuaiakan diri sacara batahap lawan makanan biasa wan dalam waktu nang kada lawas bubuhannya kahilangan kalir hijau di kulimbit bubuhannya. Imbah ngitu sasaikung anak nang taanum matan pasangan badingsanak ngitu jadi garing wan kawarihannya mati kada lawas imbah bubuhannya badua dipalangis.